Susan Faludi

Susan Faludi (s. 18. huhtikuuta 1959 New York, Yhdysvallat) on yhdysvaltalainen feministi, kirjailija ja journalisti, joka on kirjoittanut naisen asemasta ja median vaikutuksesta. Hän voitti vuonna 1991 Pulitzer-palkinnon "The Wall Street Journalille" tehdystä jutusta. Hänen esikoiskirjansa "Takaisku: julistamaton sota naisia vastaan" palkittiin muun muassa National Book Critics Circlen palkinnolla.
Nuoruus ja opiskelu.
Faludi kasvoi New Yorkin osavaltion Yorktown Heightsissa. Hänen isänsä oli unkarilainen holokaustista selviytynyt valokuvaaja ja hänen äitinsä oli kotiäitinä. Faludi on kertonut, että hänen feminisminsä on ollut aina henkilökohtaista, koska hänen äitinsä, joka oli entinen journalisti, olisi halunnut palata työelämään mutta hänelle sanottiin, ettei se käy. Faludin vanhemmat erosivat lopulta, minkä jälkeen hänen äitinsäkin työskenteli uudestaan toimittajana.
Faludi kiinnostui journalismista jo hyvin varhain, ja viidennellä luokalla hän teki kyselyn, jonka mukaan luokkatovereista suurin osa vastusti Vietnamin sotaa sekä kannatti abortin laillistamista ja perustuslain lisäystä sukupuolten tasa-arvosta (Equal Rights Amendment). Hän pääsi 1977 opiskelemaan Harvardin yliopistoon, josta hän myös suoritti vuonna 1981 alemman korkeakoulututkinnon. Hänen pääaineensa olivat historia ja kirjallisuus. Faludi toimi opiskeluaikana opiskelijalehti "The Harvard Crimsonin" päätoimittaja, ja hän kirjoitti paljon feminisistä, muun muassa kampuksella tapahtuvasta seksuaalisesta häirinnästä.
Pulitzer-palkituksi journalistiksi.
Valmistuttuaan Faludi alkoi uran journalistina. Hän toimi ensin "The New York Timesissa" toimistoapulaisena ja sen jälkeen "Miami Heraldin" ja "The Atlanta Constitutionin" toimittajana. Vuodet 1986–1988 hän oli "San Jose Mercury Newsissa" toimittajana, ja vuonna 1990 hän sai paikan "The Wall Street Journalin" San Franciscon -toimituksessa.
Faludi kirjoitti vuonna 1990 "The Wall Street Journalille" artikkelin Safeway-yrityksen velkarahoitteisen yritysoston aiheuttamasta inhimillisestä kärsimyksestä. Artikkeli toi hänelle vuonna 1991 Pulitzerin selittävästä journalismista.
Tietokirjat.
Faludin ensimmäinen kirja on vuonna 1991 julkaistu "Takaisku: julistamaton sota naisia vastaan", josta hän sai yleisen tietokirjallisuuden National Book Critics Circlen palkinnon. Faludi väittää kirjassaan, että media vääristää tarkoituksella naisia koskevia uutisia. Faludin mukaan yhteiskunta kokee feminismin epämiellyttäväksi, ja siksi feminismiä syytetään monista yhteiskunnallista peloista, kuten hedelmättömyyskriisistä, ja sen väitetään aiheuttavan yksin asuville naisille tyhjyyden tunnetta.
Faludin toinen kirja "Stiffed: The Betrayal of the American Man" julkaistiin 1999. Keskustelua herättänyt teos käsitteli työväenluokan miesten tietoisuutta. Siinä hän esittää, että miesten vihamielisyys feminisiä kohtaan liittyy yhteiskunnan suurempaan ongelmaan. Yhteiskunta on Faludin mukaan kulutuskeskeinen ja täynnä julkkiksia, eikä se enää arvosta yhteisöllisyyttä. "Stiffed" oli ehdolla National Book Critics Circlen yhteiskuntakriittisten teosten palkintoon.
"The Terror Dream" (2007) käsittelee yhdysvaltalaista vastausta syyskuun 11. päivän terroritekoihin, ja siinä Faludi esittää, että media edistää patriarkaalista sukupuolen määritelmää. Muistelmateos "In the Darkroom" (2016) puolestaan keskittyy Faludin ja tämän isän suhteeseen. Faludi oli vuonna 2004 saanut sähköpostia isältään, joka oli korjannut sukupuoltaan. Isä kertoi sähköpostissa kyllästyneensä esittämään machoa aggressiivistä miestä. Faludi yritti tämän jälkeen tutustua uudestaan vanhempaansa, johon ei oikeastaan ole ollut yhteydessä 25 vuoteen ja joka oli aiemmin etäinen ja myös väkivaltainen. Faludi sai "In the Darkroomista" Kirkus-palkinnon ja oli ehdolla parhaan elämäkertateoksen Pulitzeriin. "The New York Times Book Review" valitsi teoksen myös vuoden kymmenen parhaan kirjan joukkoon.